《昨蒙谓卿机宜学士佳章宠寄谨依元韵酬谢乞幸》
宋代·度正

君家谪仙人，豪侠好骂讥。
脱靴辱权幸，捧砚夸宠妃。
风月三千首，百卉弄春晖。
恭惟紫微公，执笔赞万几。
大行或差舛，考验在璇玑。
同时三君子，日月争光辉。
我生百年后，览之神奋飞。
粤从志学来，斯文力发挥。
瓦劄带尘壤，羊毛拂烟霏。
言词虽不工，往往造精微。
邂逅逢名世，如何尚布衣。
为我特倾倒，我心亦依依。
从今愿卜隣，穷空不思归。
厚意敢虚辱，三尺横金徽。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。